62024CJ0203
BREITHIÚNAS NA CÚIRTE (an Séú Dlísheomra)
4 Meán Fómhair 2025 (
*1
)
(Tarchur chun réamhrialú – Slándáil shóisialta – Oibreacha imirceacha – Reachtaíocht is infheidhme – Rialachán (CE) Uimh. 883/2004 – Airteagal 13(1) – Rialachán (CE) Uimh. 987/2009 – Airteagal 14(8) agus (10) – Oibrí a shaothraíonn gníomhaíocht fostaíochta de ghnáth i roinnt Ballstát – Níos lú ná 25 % den ghníomhaíocht a shaothrú sa Bhallstát cónaithe – An coincheap ‘cuid shubstaintiúil den ghníomhaíocht’ – Nascfhactóirí maidir leis an am oibre agus/nó an luach saothair – Imthosca eile a chur san áireamh – Fad na tréimhse measúnaithe – Lánrogha na n‑institiúidí inniúla)
I gCás C‑203/24 [Hakamp] (
i
),
IARRAIDH ar réamhrialú de bhun Airteagal 267 CFAE, ó Hoge Raad der Nederlanden (an Chúirt Uachtarach, an Ísiltír), trí bhreith an 15 Márta 2024, a fuarthas ag an gCúirt an 15 Márta 2024, sna himeachtaí
KN
v
Raad van bestuur van de Sociale verzekeringsbank,
tugann AN CHÚIRT (an Séú Dlísheomra),
agus í comhdhéanta mar seo a leanas: A. Kumin, Uachtarán Dlísheomra, F. Biltgen (Rapóirtéir), Uachtarán an Chéad Dlísheomra, agus I. Ziemele, Breitheamh,
Abhcóide Ginearálta: A. Rantos,
Cláraitheoir: A. Calot Escobar,
ag féachaint don nós imeachta i scríbhinn,
tar éis breithniú a dhéanamh ar na barúlacha arna dtíolacadh thar ceann na bpáirtithe seo a leanas:
KN, ag M.J. van Dam, advocaat,
Rialtas na hIsiltíre, ag M. K. Bulterman agus M. H. S. Gijzen, i gcáil Gníomhairí,
Rialtas na Seice, ag J. Benešová agus M. Smolek agus J. Vláčil, i gcáil Gníomhairí,
Rialtas na Fraince, ag R. Bénard agus M. Guiresse, i gcáil Gníomhairí,
Rialtas Phrionsacht Lichtinstéin, ag A. Entner-Koch agus R. Schobel, i gcáil Gníomhairí,
an Coimisiún Eorpach, ag B.-R. Killmann agus F. van Schaik, i gcáil Gníomhairí,
tar éis cinneadh a dhéanamh, i ndiaidh an tAbhcóide Ginearálta a éisteacht, breith a thabhairt ar an gcás gan Tuairim,
an Breithiúnas seo a leanas:
Breithiúnas
1
Baineann an iarraidh ar réamhrialú le léiriú ar Airteagal 13(1) de Rialachán (CE) Uimh. 883/2004 ó Pharlaimint na hEorpa agus ón gComhairle an 29 Aibreán 2004 maidir le comhordú na gcóras slándála sóisialta (IO 2004 L 166, lch. 1), arna leasú le Rialachán (AE) Uimh. 465/2012 ó Pharlaimint na hEorpa agus ón gComhairle an 22 Bealtaine 2012 (IO 2012 L 149, lch. 4) (‘Rialachán Uimh. 883/2004’), agus ar Airteagal 14(8) de Rialachán (CE) Uimh. 987/2009 ó Pharlaimint na hEorpa agus ón gComhairle an 16 Meán Fómhair 2009 lena leagtar síos an nós imeachta chun Rialachán Uimh. 883/2004 maidir le comhordú na gcóras slándála sóisialta a chur chun feidhme (IO 2009 L 284, lch. 1), arna leasú le Rialachán Uimh. 465/2012 (‘Rialachán Uimh. 987/2009’).
2
Rinneadh an iarraidh in imeachtaí idir KN, duine fostaithe, agus Raad van Bestuur van de Sociale Verzekeringsbank (Bord Stiúrthóirí an Bhainc Árachais Shóisialta, an Ísiltír) (‘SVB’) maidir leis an reachtaíocht slándála sóisialta is infheidhme a chinneadh go sealadach.
An dlí lena mbaineann
Dlí an Aontais Eorpaigh
Rialachán Uimh. 883/2004
3
Is mar seo a leanas atá an fhoclaíocht in aithrisí 1, 3 agus 45 de Rialachán Uimh. 883/2004:
‘(1)
Tagann na rialacha maidir le comhordú na gcóras slándála sóisialta náisiúnta faoi chuimsiú saorghluaiseacht daoine agus ba cheart go gcuideodh siad le feabhas a chur ar a gcaighdeán maireachtála agus ar a gcoinníollacha fostaíochta.
[...]
(3)
Rinneadh Rialachán [(CEE) Uimh. 1408/71 ón gComhairle an 14 Meitheamh 1971 maidir le cur i bhfeidhm na scéimeanna slándála sóisialta maidir le daoine fostaithe, daoine féinfhostaithe agus daoine dá dteaghlach atá ag gluaiseacht laistigh den Chomhphobal] a leasú agus a nuashonrú roinnt uaireanta, ní hamháin chun forbairtí ar leibhéal an Chomhphobail, lena n‑áirítear breithiúnais an Chúirt Bhreithiúnais, ach freisin chun athruithe ar an reachtaíocht ar leibhéal náisiúnta a chur san áireamh. Bhí na fachtóirí sin ina gcúis le rialacha comhordúcháin an Chomhphobail a bheith casta agus fada. Mar sin tá sé riachtanach na rialacha sin a ionadú, agus iad á nuachóiriú agus á simpliú ag an am céanna, chun aidhm saorghluaiseachta daoine a chomhlíonadh.
[...]
(45)
Ós rud é nach féidir leis na Ballstáit cuspóir an ghnímh atá beartaithe, eadhon bearta comhordaithe a ghlacadh chun feidhmiú éifeachtach saorghluaiseacht daoine a ráthú, a bhaint amach go leordhóthanach agus dá bhrí sin, de bharr fairsinge agus éifeachtaí an ghnímh sin, gur fearr is féidir é a bhaint amach ar leibhéal an Chomhphobail, [...]’
[Aistriúchán neamhoifigiúil]
4
Foráiltear le hAirteagal 11 den Rialachán sin mar a leanas:
‘(1)   . Beidh daoine a bhfuil feidhm ag an Rialachán seo maidir leo faoi réir reachtaíocht aon Bhallstáit amháin. Déanfar an reachtaíocht sin a chinneadh i gcomhréir leis an Teideal seo.
[...]’
[Aistriúchán neamhoifigiúil]
5
Foráiltear le hAirteagal 13(1) den Rialachán sin, dar teideal ‘Gníomhaíochtaí a fheidhmiú in dhá Bhallstát nó níos mó’, mar a leanas:
‘1. Beidh duine a shaothraíonn gníomhaíocht fostaíochta de ghnáth in dhá Bhallstát nó níos mó ná sin faoi réir an mhéid seo a leanas:
(a)
reachtaíocht an Bhallstáit chónaithe má shaothraíonn an duine sin cuid shubstaintiúil dá ghníomhaíocht sa Bhallstát sin; nó
(b)
más rud é nach saothraíonn an duine sin cuid shubstaintiúil dá ghníomhaíocht sa Bhallstát sin:
(i)
reachtaíocht an Bhallstáit ina bhfuil oifig chláraithe nó áit ghnó an ghnóthais nó an fhostóra suite má tá sé/sí fostaithe ag gnóthas amháin nó ag fostóir amháin [...]
[...]’
[Aistriúchán neamhoifigiúil]
Rialachán Uimh. 987/2009
6
Is mar seo a leanas atá an fhoclaíocht in aithris 1 de Rialachán Uimh. 987/2009:
‘Le Rialachán [Uimh. 883/2004], déantar na rialacha maidir le comhordú chórais slándála sóisialta na mBallstát a nuachóiriú, sonraítear na bearta agus na nósanna imeachta maidir lena gcur chun feidhme agus simplítear iad do na páirtithe uile lena mbaineann. Ba cheart rialacha cur chun feidhme a leagan síos.’
7
Foráiltear le hAirteagal 14(8) den Rialachán sin, dar teideal ‘Sonraí a bhaineann le hAirteagal 12 agus le hAirteagal 13 [de Rialachán Uimh. 883/2004]’ mar a leanas:
‘Chun críocha chur i bhfeidhm Airteagal 13(1) agus (2) [de Rialachán Uimh. 883/2004], ciallóidh “cuid shubstaintiúil de ghníomhaíocht fostaíochta nó fhéinfhostaíochta” arna saothrú i mBallstát gurb ann a dhéantar cuid shubstaintiúil ó thaobh cainníochta de ghníomhaíochtaí uile an duine fhostaithe nó fhéinfhostaithe a shaothrú, cé nach gá go mbeadh sé seo mar phríomhchuid de na gníomhaíochtaí sin.
Chun go gcinnfear an i mBallstát atá cuid shubstaintiúil de na gníomhaíochtaí á saothrú, cuirfear na critéir tháscacha seo a leanas san áireamh:
(a)
i gcás gníomhaíochta fostaíochta, an t‑am oibre agus/nó an luach saothair; agus
(b)
i gcás gníomhaíochta féin‑fhostaíochta, an láimhdeachas, an t‑am oibre, líon na seirbhísí a rinneadh agus/nó an luach saothair.
I réim measúnaithe fhoriomláin, léireoidh cion níos lú ná 25 % de na critéir a luaitear thuas go bhfuil cuid shubstaintiúil de na gníomhaíochtaí nach bhfuil á saothrú sa Bhallstát ábhartha.’
8
Foráiltear le hAirteagal 14(10) den Rialachán sin mar a leanas:
‘Chun an reachtaíocht is infheidhme faoi mhír 8 agus faoi mhír 9 a chinneadh, cuirfidh na hinstitiúidí lena mbaineann san áireamh an staid a thoimhdeofar a bheith ann sna 12 mhí féilire ina dhiaidh sin.’
9
Foráiltear le hAirteagal 16(1) agus (2) den Rialachán sin, a bhaineann leis an ‘Nós imeachta maidir le hAirteagal 13 [de Rialachán Uimh. 883/2004] a chur i bhfeidhm’ mar a leanas:
‘1.   Duine a shaothraíonn gníomhaíochtaí in dhá Bhallstát nó níos mó, cuirfidh sé institiúid ainmnithe an Bhallstáit cónaithe ar an eolas maidir leis an méid sin.
2.   Cinnfidh institiúid ainmnithe na háite cónaithe, gan mhoill, an reachtaíocht is infheidhme maidir leis an duine lena mbaineann, ag féachaint d’Airteagal 13 [de Rialachán Uimh. 883/2004] agus Airteagal 14 [de Rialachán Uimh. 987/2009]. Cinneadh sealadach a bheidh sa chinneadh tosaigh sin. Cuirfidh an institiúid a cinneadh sealadach in iúl d’institiúidí gach Ballstáit ina bhfuil gníomhaíocht á saothrú.’
Cinntí ó Chomhchoiste an Limistéir Eacnamaíoch Eorpaigh (LEE)
10
Áirítear in Iarscríbhinn VI (Slándáil shóisialta) a ghabhann leis an gComhaontú maidir leis an Limistéar Eorpach Eacnamaíoch, de bhun Chinneadh Uimh. 76/2011 ó Chomhchoiste LEE an 1 Iúil 2011, lena leasaítear Iarscríbhinn VI (Slándáil shóisialta) agus Prótacal 37 a ghabhann le Comhaontú LEE (IO 2011 L 262, lch. 33), a tháinig i bhfeidhm an 1 Meitheamh 2012, Rialachán Uimh. 883/2004 agus Rialachán Uimh. 987/2009 mar ‘ghníomhartha dá ndéantar tagairt’. Tá feidhm ag na Rialacháin sin ón 1 Meitheamh 2012 i Lichtinstéin.
An díospóid sna príomhimeachtaí agus na ceisteanna a tharchuirtear le haghaidh réamhrialú
11
In 2016, bhí cónaí ar KN san Ísiltír. Idir an 4 Feabhra agus an 31 Nollaig 2016 (‘an tréimhse atá i gceist’), d’oibrigh sé mar bhádóir ar shoitheach uiscebhealaí intíre (‘an soitheach’), atá cláraithe san Ísiltír agus a raibh cuideachta loingseoireachta a bhí cláraithe agus bunaithe san Ísiltír ina húinéir agus ina hoibreoir. Shaothraigh KN a ghníomhaíochtaí sa Bheilg, sa Ghearmáin agus san Ísiltír. De réir leabhar loinge an tsoithigh, sheol an soitheach sin in 2016 ar feadh thart ar 22 % dá am loingseoireachta iomlán san Ísiltír. Le linn na tréimhse atá i gceist, bhí KN ar chlár foirne de chuid fostóra atá bunaithe i Lichtinstéin.
12
Is léir ón leabhar loinge sin freisin gur sheol, le linn 2013 agus 2014, an soitheach cheana féin san Ísiltír ar feadh 22 % agus 24 % faoi seach den am loingseoireachta iomlán. Le linn na tréimhse sin, áfach, ní raibh KN ag obair d’fhostóir atá bunaithe i Lichtinstéin ná ar an soitheach.
13
Le litir an 25 Iúil 2017, d’iarr institiúid inniúil Phrionsacht Lichtinstéin, agus í ag brath ar Airteagal 6 de Rialachán Uimh. 987/2009, ar SVB an reachtaíocht is infheidhme maidir le KN a chinneadh go sealadach don tréimhse atá i gceist.
14
Le cinneadh an 8 Samhain 2019, mheas SVB gurb í reachtaíocht na hÍsiltíre an reachtaíocht is infheidhme don tréimhse atá i gceist agus d’eisigh sé deimhniú lena ndeimhnítear cur i bhfeidhm scéim slándála sóisialta na hÍsiltíre (deimhniú A1) don tréimhse sin.
15
Rinne KN gearán ar dhiúltaigh SVB dó le cinneadh an 6 Márta 2020, ar an bhforas gur shaothraigh KN, le linn na tréimhse atá i gceist, cuid shubstaintiúil dá ghníomhaíocht fostaíochta san Ísiltír. Agus é ag teacht ar an gconclúid sin, chuir SVB san áireamh ní hamháin am loingseoireachta an tsoithigh ar oibrigh KN, mar is léir ón leabhar loinge, ach freisin an fíoras go raibh cónaí air san Ísiltír, go raibh an soitheach cláraithe ann agus go raibh úinéir agus oibreoir an tsoithigh sin bunaithe ann.
16
Ós rud é gur dhíbh Rechtbank Midden‑Nederland (an Chúirt Dúiche, an Ísiltír Láir, an Ísiltír) a chaingean i gcoinne chinneadh SVB, rinne KN achomharc os comhair Centrale Raad van Beroep (an Chúirt Achomhairc maidir le Slándála Sóisialta agus Seirbhís Shibhialta, an Ísiltír), agus doiciméid á gcur ar fáil inar léir go raibh a chuid ama oibre san Ísiltír teoranta do 18.5 % dá ham oibre iomlán le linn na tréimhse atá i gceist.
17
Le breithiúnas an 19 Bealtaine 2022, dhiúltaigh Centrale Raad van Beroep (an Chúirt Achomhairc maidir le Slándála Sóisialta agus Seirbhís Shibhialta, an Ísiltír) don achomharc sin agus chinn sé go raibh reachtaíocht slándála sóisialta na hÍsiltíre infheidhme go deimhin don tréimhse atá i gceist. De réir na cúirte sin, d’fhéadfaí a mheas, mar sin féin, gur shaothraigh oibrí a shaothraíonn níos lú ná 25 % dá ghníomhaíocht fostaíochta sa Bhallstát cónaithe cuid shubstaintiúil den ghníomhaíocht sin sa Stát sin, i gcás ina bhfuil táscairí leordhóthanacha eile ann chuige sin.
18
Mheas Centrale Raad van Beroep (an Chúirt Achomhairc maidir le Slándála Sóisialta agus Seirbhís Shibhialta, an Ísiltír) gur léirigh SVB go leordhóthanach gur shaothraigh KN cuid shubstaintiúil dá ghníomhaíocht fostaíochta sa Bhallstát cónaithe, agus é á chur san áireamh, i ndáil leis sin, gur sheol an soitheach ar oibrigh sé in 2013 agus 2014 san Ísiltír ar feadh 22 % agus 24 % faoi seach dá am loingseoireachta iomlán freisin, go raibh cónaí ar an duine lena mbaineann san Ísiltír, go raibh an soitheach cláraithe ann agus go raibh úinéir agus oibreoir an tsoithigh bunaithe ann.
19
Rinne KN achomharc ar phointe dlí i gcoinne chinneadh Centrale Raad van Beroep (an Chúirt Achomhairc maidir le Slándála Sóisialta agus Seirbhís Shibhialta, an Ísiltír) os comhair Hoge Raad der Nederlanden (an Chúirt Uachtarach, an Ísiltír), arb í an chúirt a rinne an tarchur í. Áitíonn sé gur chuir Centrale Raad van Beroep (an Chúirt Achomhairc maidir le Slándála Sóisialta agus Seirbhís Shibhialta, an Ísiltír) Airteagal 13 de Rialachán Uimh. 883/2004 agus Airteagal 14(8) de Rialachán Uimh. 987/2009 i bhfeidhm go mícheart, trí imthosca neamhábhartha a chur san áireamh chun measúnú a dhéanamh ar an áit inar shaothraigh sé an chuid shubstaintiúil dá ghníomhaíochtaí fostaíochta. Thairis sin, de réir KN, bhí an chúirt sin mícheart gan an fíoras go raibh an fostóir bunaithe i Lichtinstéin agus gur chuaigh sé ar bord an soitheach agus gur cuireadh an soitheach i dtír sa Bheilg, seachas san Ísiltír, a chur san áireamh.
20
Sa chomhthéacs sin, ardaíonn an chúirt a rinne an tarchur roinnt ceisteanna.
21
Sa chéad áit, féachann an chúirt sin lena fháil amach cad iad na himthosca a d’fhéadfadh a bheith ábhartha chun a mheas go bhfuil cuid shubstaintiúil dá ngníomhaíocht fostaíochta á saothrú ag fostaithe a shaothraíonn níos lú ná 25 % dá n‑am oibre sa Bhallstát cónaithe.
22
De réir na cúirte a rinne an tarchur, is léir go doshéanta ó úsáid na dtéarmaí ‘mede’ (‘freisin’) agus ‘indicatieve criteria’ (‘critéir tháscacha’) agus ón ainmfhocal ‘indicatie’ (‘faisnéis’) in Airteagal 14(8) de Rialachán Uimh. 987/2009, sa leagan Ollainnise, i gcás inarb ionann an t‑am oibre agus/nó an luach saothair sa Bhallstát cónaithe agus níos lú ná 25 % de na gnéithe sin atá beartaithe do ghníomhaíochtaí uile an oibrí sna Ballstáit éagsúla, go bhféadfaí imthosca eile a chur san áireamh, i gcomhthéacs measúnaithe fhoriomláin ar staid an oibrí sin.
23
Ní hamháin nach luaitear na himthosca ábhartha eile sin in Airteagal 14(8) de Rialachán Uimh. 987/2009, ach ní léir ach oiread an tábhacht nach mór a chur leis an bhfomhír dheireanach de mhír 8, ar dá réir a léireoidh cion níos lú ná 25 % de na nascfhachtóirí a luaitear thuas go bhfuil cuid shubstaintiúil de na gníomhaíochtaí nach bhfuil á saothrú sa Bhallstát ábhartha.
24
Féadfar a dhearbhú le foclaíocht Airteagal 13(1)(a) de Rialachán Uimh. 883/2004 nach mór baint a bheith ag an gcoincheap ‘cuid shubstaintiúil’ le gníomhaíochtaí fostaíochta an duine lena mbaineann. Soiléirítear le hAirteagal 14(8) de Rialachán Uimh. 987/2009 nach mór don mhéid sin a bheith ina chuid de na gníomhaíochtaí atá tábhachtach, ó thaobh cainníochtúil de. Dá bhrí sin, tá an chúirt a rinne an tarchur ag claonadh i dtreo cinnidh nach mór nasc díreach a bheith ag na himthosca eile leis an saothrú gníomhaíochtaí, léiriú a thabhairt ar an áit ina saothraítear na gníomhaíochtaí agus, maidir leis an tábhacht is féidir a thabhairt do na gníomhaíochtaí a shaothraítear sa Bhallstát cónaithe i gcomparáid le gníomhaíochtaí uile an duine lena mbaineann, conclúidí cainníochtúla a bheith mar thoradh orthu.
25
Measann an chúirt a rinne an tarchur, sa dara háit, gur cheart na himthosca éagsúla a eisiamh chun a chur san áireamh an áit ina bhfuil an soitheach cláraithe, an áit ina bhfuil úinéir agus oibreoir an tsoithigh bunaithe, nó an áit ina dtéann an t‑oibrí ar bord agus/nó ina gcuireann an soitheach an t‑oibrí i dtír, nó fiú táscairí maidir leis an am nó an áit loingseoireachta le linn na mblianta nach raibh an t‑oibrí i seirbhís a fhostóra i Lichtinstéin. Thairis sin, ní féidir leis an áit a bhfuil cónaí ar an oibrí, de réir na cúirte a rinne an tarchur, a bheith ina táscaire ábhartha, ós rud é go bhfreagraíonn Airteagal 13(1) de Rialachán Uimh. 883/2004 go beacht don chás ina saothraíonn oibrí cuid dá ghníomhaíochtaí sa Bhallstát cónaithe. Níl áit cónaithe an fhostóra bainteach leis an saothrú gníomhaíochtaí sa Stát sin ach an oiread.
26
Sa tríú háit, maidir leis an tréimhse atá le cur san áireamh chun a mheas an saothraíonn duine fostaithe cuid shubstaintiúil dá ghníomhaíocht sa Bhallstát cónaithe, fiafraíonn an chúirt a rinne an tarchur an gá an tréimhse sin a theorannú don tréimhse a chumhdaítear le deimhniú A1 nó an bhféadfadh sí a bheith níos fairsinge, i gcás inarb iomchuí, chun freagairt do bhliain féilire. Foráiltear le hAirteagal 14(10) de Rialachán Uimh. 987/2009 go gcuirfear san áireamh an staid a thoimhdeofar a bheith ann sna 12 mhí féilire ina dhiaidh sin gan sonrú a dhéanamh, áfach, ar an tráth óna ríomhfar an tréimhse sin, bíodh sin ar bhonn laethúil nó ó dheireadh tréimhse socraithe.
27
Níl aon fhoráil i Rialachán Uimh. 987/2009 maidir le tréimhse roimh an tréimhse atá i gceist a chur san áireamh. De réir na Treorach Praiticiúil maidir le reachtaíocht is infheidhme san Aontas Eorpach (AE), sa Limistéar Eorpach Eacnamaíoch (LEE) agus san Eilvéis, arna tarraingt suas agus arna formheas ag an gCoimisiún Riaracháin um Chomhordú na gCóras Slándála Sóisialta agus a foilsíodh i mí na Nollag 2013 (‘an Treoir Phraiticiúil’), d’fhéadfadh socruithe roimhe seo maidir leis an saothrú gníomhaíochtaí a bheith ina dtáscaire iontaofa ar iompar an oibrí lena mbaineann amach anseo.
28
Sa cheathrú háit, ardaíonn an chúirt a rinne an tarchur an cheist maidir leis an discréid atá ag an institiúid inniúil maidir le deimhniú A1 a eisiúint chun a chinneadh an saothraíonn oibrí cuid shubstaintiúil dá ghníomhaíochtaí sa Bhallstát cónaithe.
29
Sna himthosca sin, chinn an Hoge Raad der Nederlanden (an Chúirt Uachtarach, an Ísiltír) bac a chur ar na himeachtaí agus na ceisteanna seo a leanas a tharchur chuig an gCúirt le haghaidh réamhrialú:
‘(1).
Cad iad na himthosca nó na cineálacha imthosca atá iomchuí chun an cheist a mheasúnú ar bhonn Airteagal 14(8) [de Rialachán Uimh. 987/2009] an bhfuil an duine a shaothraíonn gníomhaíocht de ghnáth mar [oibrí] in dá Bhallstát nó níos mó ag saothrú cuid shubstainteach dá ghníomhaíochtaí sa Stát cónaithe 22 % dá am oibre? An éilítear i ndáil leis sin: (i) imthoisc atá nasctha go díreach leis an saothrú gníomhaíochtaí (ii) tásc san imthoisc maidir leis an áit ina saothraítear na gníomhaíochtaí agus (iii) gur féidir conclúidí cainníochtúla a bhaint as an imthoisc maidir leis an ualach is féidir a thabhairt do na gníomhaíochtaí a shaothraítear sa Stát cónaithe i gcomparáid le hiomlán ghníomhaíochtaí an duine lena mbaineann?
(2).
An gcaithfear nó an féidir, i bhfianaise an fhreagra ar Cheist 1, na nithe seo a leanas a chur san áireamh sa mheasúnú: (i) áit chónaithe an fhostaí, (ii) áit chláraithe an [tsoithigh] ina saothraíonn an [t‑oibrí] a ghníomhaíochtaí, (iii) áit bhunaíochta úinéir agus oibreoir an [tsoithigh], (iv) an áit inar sheol an soitheach le linn tréimhsí eile nach raibh an [t‑oibrí] ag obair ann agus nach raibh sé i seirbhís an [oibrí] go fóill, (v) áit bhunaíochta an fhostóra, agus (vi) an áit ina dtéann an [t‑oibrí] ar bord an tsoithigh agus ina dtagann sé i dtír ón soitheach?
(3).
Cad í an tréimhse atá le cur san áireamh chun a mheas go ndéanann [oibrí] cuid shuntasach dá ghníomhaíochtaí ina Stát cónaithe?
(4).
An bhfuil discréid ag comhlacht inniúil Ballstáit, agus an reachtaíocht is infheidhme á cinneadh, ar discréid í nach mór do na cúirteanna a urramú i dtaca leis an gcoincheap “cuid shuntasach dá ghníomhaíochtaí” in Airteagal 13(1) [de Rialachán Uimh. 883/2004] agus más amhlaidh, cad é raon feidhme na discréide sin?’
Na ceisteanna a tharchuirtear
An chéad cheist agus an dara ceist
30
Leis an gcéad cheist agus an dara ceist, ar cheart iad a scrúdú le chéile, fiafraíonn an chúirt a rinne an tarchur, go bunúsach, an bhfuil Airteagal 14(8) de Rialachán Uimh. 987/2009 le léiriú sa chaoi, chun a mheas an ndéanann duine a shaothraíonn gníomhaíocht fostaíochta de ghnáth in dhá Bhallstát nó níos mó cuid shubstaintiúil den ghníomhaíocht sin sa Bhallstát cónaithe, go bhfuil an deis ag an institiúid inniúil imthosca eile seachas an t‑am oibre a cuireadh i gcrích agus/nó an luach saothair a fuarthas sa Bhallstát sin a chur san áireamh.
31
Is léir ó fhoclaíocht Airteagal 14(8) de Rialachán Uimh. 987/2009, go gciallóidh ‘cuid shubstaintiúil de ghníomhaíocht fostaíochta nó fhéinfhostaíochta’ arna saothrú i mBallstát gurb ann a dhéantar cuid shubstaintiúil ó thaobh cainníochta de ghníomhaíochtaí uile an duine fhostaithe nó fhéinfhostaithe a shaothrú, gan gá a bheith mar phríomhchuid de na gníomhaíochtaí sin. Chun a chinneadh an bhfuil cuid shubstaintiúil de na gníomhaíochtaí á saothrú i mBallstát, ní mór, i gcás gníomhaíocht fostaíochta, an t‑am oibre agus/nó an luach saothair a chur san áireamh. Léireofar le comhlíonadh níos lú ná 25 % de na critéir sin nach bhfuil cuid shubstaintiúil den ghníomhaíocht á saothrú sa Bhallstát lena mbaineann (breithiúnas an 19 Bealtaine 2022, INAIL agus INPS, C‑33/21, EU:C:2022:402, mír 63).
32
Eascraíonn an t‑amhras a ardaíonn an chúirt a rinne an tarchur as an bhfíoras go n‑áirítear sa leagan Ollainnise d’Airteagal 14(8) de Rialachán Uimh. 987/2009 an téarma ‘mede’ (‘freisin’) a bhaineann leis an tagairt do na critéir tháscacha nach mór a chur san áireamh chun a chinneadh an bhfuil cuid shubstaintiúil de ghníomhaíochtaí fostaíochta an duine lena mbaineann á saothrú i mBallstát. Baineann an chúirt a rinne an tarchur de thátal as sin go gceadófaí critéir a ghlacadh seachas na critéir a bhaineann leis an am oibre agus/nó an luach saothair a liostaítear san fhoráil sin.
33
Ba cheart a thabhairt faoi deara nach bhfuil an focal ‘freisin’ i leaganacha teanga eile d’Airteagal 14(8) de Rialachán Uimh. 987/2009, go háirithe sna leaganacha Béarla, Gearmáinise, Fraincise nó Laitvise.
34
De réir cásdlí socair, áfach, ní féidir leis an bhfoclaíocht a úsáidtear i gceann de na leaganacha teanga d’fhoráil de dhlí an Aontais a bheith ina bunús aonair le léiriú na forála sin agus ní féidir tosaíocht a thabhairt di ar na leaganacha teanga eile. Bheadh cur chun cinn den sórt sin neamhréireach leis an gceanglas de chur i bhfeidhm aonfhoirmeach dhlí an Aontais. I gcás ina bhfuil éagsúlacht idir na leaganacha teanga, ní mór an fhoráil atá i gceist a léiriú i bhfianaise chomhthéacs ginearálta agus chuspóir an rialacháin a bhfuil sí mar chuid de (breithiúnais an 25 Márta 2010, Helmut Müller, C‑451/08, EU:C:2010:168, mír 38, agus an cásdlí dá dtagraítear agus an 21 Márta 2024, Cobult, C‑76/23, EU:C:2024:253, mír 25 agus an cásdlí dá dtagraítear).
35
Maidir le comhthéacs na reachtaíochta a bhfuil an fhoráil atá i gceist mar chuid di, is léir ó theideal Rialachán Uimh. 987/2009 go gceanglaítear leis an Rialachán sin an nós imeachta chun Rialachán Uimh. 883/2004 a chur i bhfeidhm a leagan síos. Is é ‘Sonraí a bhaineann le hAirteagal 12 agus le hAirteagal 13 [de Rialachán Uimh. 883/2004]’ an teideal atá ar Airteagal 14 de Rialachán Uimh. 987/2009 agus glacadh le mír 8 de ‘chun críocha chur i bhfeidhm Airteagal 13(1) agus (2) de Rialachán Uimh. 883/2004’.
36
Dá bhrí sin, ní mór Airteagal 12 agus Airteagal 13 de Rialachán Uimh. 883/2004 a chur san áireamh agus Airteagal 14 de Rialachán Uimh. 987/2009 á léiriú.
37
I ndáil leis sin, ní mór a mheabhrú gurb ionann forálacha Theideal II de Rialachán Uimh. 883/2004, dar teideal ‘An reachtaíocht is infheidhme a chinneadh’, ar cuid de Airteagail 12 agus 13 den Rialachán sin é, agus córas iomlán agus aonfhoirmeach rialacha na heasaontachta dlíthe a bhfuil sé d’aidhm aige ní hamháin cur i bhfeidhm comhuaineach roinnt reachtaíochta náisiúnta agus na deacrachtaí a d’fhéadfadh a bheith mar thoradh orthu a sheachaint, ach freisin cosc a chur ar bhaint na cosanta slándála sóisialta de dhaoine a thagann faoi raon feidhme an Rialacháin sin in éagmais reachtaíochta a bheadh infheidhme maidir leo (féach, chuige sin, breithiúnas an 16 Samhain 2023, Zakład Ubezpieczeń Społecznych Oddział w Toruniu, C‑422/22, EU:C:2023:869, mír 50 agus an cásdlí dá dtagraítear).
38
Mar is léir ó aithrisí 1 agus 45 de Rialachán Uimh. 883/2004, is é cuspóir an Rialacháin sin comhordú chóras slándála sóisialta náisiúnta na mBallstát a áirithiú chun feidhmiú éifeachtach saorghluaiseachta daoine a ráthú agus, ar an gcaoi sin, chun a chuidiú le feabhas a chur ar an gcaighdeán maireachtála agus ar choinníollacha fostaíochta daoine a ghluaiseann laistigh den Aontas Eorpach, agus na rialacha atá i Rialachán Uimh. 1408/71 á nuachóiriú agus á simpliú ag an am céanna (féach, chuige sin, breithiúnas an 16 Iúil 2020, AFMB agus páirtithe eile, C‑610/18, EU:C:2020:565, mír 63).
39
Cuirtear an cuspóir sin chun feidhme le hAirteagal 11(1) de Rialachán Uimh. 883/2004, lena bhforáiltear nach mbeidh daoine a bhfuil feidhm ag an Rialachán sin maidir leo, i gcúrsaí slándála sóisialta, faoi réir reachtaíocht aon Bhallstáit amháin, atá le cinneadh i gcomhréir le Teideal II den Rialachán sin.
40
Ina theannta sin, leagtar síos in Airteagal 11(3)(a) an prionsabal go mbeidh duine a shaothraíonn gníomhaíocht fostaíochta ar chríoch Ballstáit faoi réir reachtaíocht an Bhallstáit sin (féach, chuige sin, breithiúnas an 16 Iúil 2020, AFMB agus páirtithe eile, C‑610/18, EU:C:2020:565, mír 42).
41
Tá an fhoclaíocht sa phrionsabal sin, áfach, ‘faoi réir Airteagail 12 go 16’ de Rialachán Uimh. 883/2004, ós rud é, i gcásanna sonracha áirithe, go bhféadfadh cur i bhfeidhm neamhshrianta an phrionsabail sin deacrachtaí riaracháin a chruthú don oibrí agus don fhostóir agus do hinstitiúidí slándála sóisialta araon, seachas iad a sheachaint, a bhféadfadh bac a chur ar shaorghluaiseacht daoine a chumhdaítear leis an Rialachán sin (féach, chuige sin, breithiúnas an 16 Iúil 2020, AFMB agus páirtithe eile, C‑610/18, EU:C:2020:565, mír 43).
42
Áirítear ar na cásanna sonracha sin dá dtagraítear in Airteagal 13(1) de Rialachán Uimh. 883/2004 cás duine a shaothraíonn gníomhaíocht fostaíochta de ghnáth in dhá Bhallstát nó níos mó.
43
Foráiltear le hAirteagal 13(1)(a) de Rialachán Uimh. 883/2004 go mbeidh duine a shaothraíonn gníomhaíocht fostaíochta de ghnáth in dhá Bhallstát nó níos mó ná sin faoi réir reachtaíocht an Bhallstáit chónaithe má shaothraíonn sé cuid shubstaintiúil dá ghníomhaíocht ann, cé go sonraítear i bhfomhír (b) den fhoráil sin go bhfuil duine a shaothraíonn gníomhaíocht fostaíochta de ghnáth in dhá Bhallstát nó níos mó agus nach saothraíonn cuid shubstaintiúil den ghníomhaíocht sin ina Bhallstát chónaithe faoi réir reachtaíocht an Bhallstáit ina bhfuil oifig chláraithe nó áit ghnó an ghnóthais nó an fhostóra suite.
44
Áirithítear le rialacha na heasaontachta dlíthe a leagtar síos in Airteagal 13(1)(a) agus (b) de Rialachán Uimh. 883/2004, i gcás ina saothraíonn duine gníomhaíocht fostaíochta in dhá Bhallstát nó níos mó, go bhfuil reachtaíocht aon Bhallstáit amháin fós infheidhme, eadhon reachtaíocht Bhallstát cónaithe an duine sin, má chuirtear cuid shubstaintiúil dá ghníomhaíocht i gcrích ann nó, ina éagmais sin, reachtaíocht an Bhallstáit ina bhfuil a fhostóir bunaithe.
45
Agus an méid sin á dhéanamh, tá Airteagal 13(1)(a) agus (b) de Rialachán Uimh. 883/2004 comhsheasmhach leis an gcuspóir a leagtar amach i míreanna 37 agus 38 den bhreithiúnas seo a mhéid a leagtar síos leis, agus na rialacha a thugtar isteach leis an reachtaíocht roimhe seo á simpliú, rialacha lena maolaítear ar rialacha an Bhallstáit fostaíochta atá in Airteagal 11(3)(a) den Rialachán sin, go sonrach chun deacrachtaí a sheachaint a d’fhéadfadh a bheith mar thoradh, murach sin, ar an riail sin a chur i bhfeidhm maidir le cásanna a bhaineann leis an saothrú gníomhaíochtaí in dhá Bhallstát nó níos mó (féach, chuige sin, breithiúnas an 16 Iúil 2020, AFMB agus páirtithe eile, C‑610/18, EU:C:2020:565, mí 64).
46
Chuige sin, tá sé i gceist leis na rialacha maolaithe a thugtar isteach leis na forálacha dá dtagraítear i mír 43 den bhreithiúnas seo a áirithiú, i gcomhréir le riail na reachtaíochta aonair is infheidhme dá dtagraítear i mír 39 den bhreithiúnas sin, go mbeidh oibrithe a shaothraíonn gníomhaíochtaí in dhá Bhallstát nó níos mó faoi réir reachtaíocht aon Bhallstáit amháin, trí nascfhachtóirí a shocrú chun na críche sin lena gcuirtear staid oibiachtúil na n‑oibrithe sin san áireamh chun a saorghluaiseachta a éascú (féach, chuige sin, breithiúnas an 16 Iúil 2020, AFMB agus páirtithe eile, C‑610/18, EU:C:2020:565, mír 65).
47
Is i bhfianaise na mbreithnithe sin nach mór Airteagal 14(8) de Rialachán Uimh. 987/2009 a léiriú i gcás ina dtagraítear don am oibre agus/nó don luach saothair chun a chinneadh an bhfuil cuid shubstaintiúil, ó thaobh cainníochta de, ghníomhaíochtaí uile an oibrí á saothrú i mBallstát.
48
Sa chomhthéacs sin, ba cheart a thabhairt faoi deara, ar thaobh amháin, go dtagraítear go sainráite san fhomhír dheireanach d’Airteagal 14(8) de Rialachán Uimh. 987/2009, ar dá réir ní mór a fhíorú, i gcomhthéacs measúnaithe fhoriomláin ar staid an oibrí lena mbaineann, an mbaintear an tairseach 25 % amach, do na critéir ‘thuasluaite’, is é sin le rá, i gcás gníomhaíocht fostaíochta, iad siúd a bhaineann leis an am oibre agus/nó an luach saothair, agus aon chritéar eile á eisiamh.
49
Ní chiallaíonn an fíoras go ndéantar an fíorú sin ar na critéir a leagtar amach i gcomhthéacs measúnaithe fhoriomláin ar staid an oibrí lena mbaineann go gceadaítear critéir eile a chur leis, ach nach mór gníomhaíochtaí fostaíochta uile an oibrí sin a chur san áireamh.
50
Ar an taobh eile, fágann foclaíocht na forála sin gur beag amhras atá ann, in éagmais 25 % de na critéir a bhaineann leis an am oibre agus/nó an luach saothair a chomhlíonadh, nach féidir teacht ar an gconclúid go bhfuil cuid shubstaintiúil den ghníomhaíocht fostaíochta á saothrú sa Bhallstát lena mbaineann.
51
Dá nglacfaí leis go bhféadfadh oibrí a shaothraigh níos lú ná 25 % dá ghníomhaíochtaí fostaíochta uile ar chríoch an Bhallstáit chónaithe a bheith faoi réir reachtaíocht an Bhallstáit sin de bhun Airteagal 13(1)(a) de Rialachán Uimh. 883/2004, ní hamháin go dtabharfaí neamhaird ar chineál maolaithe na nascfhactóirí dá bhforáiltear in Airteagail 12 go 14 den Rialachán sin, lena n‑áirítear iad siúd a bhaineann leis an mBallstát cónaithe, ach cruthófaí éiginnteacht freisin maidir le cur i bhfeidhm rialacha na heasaontachta dlíthe a leagtar síos i dTeideal II den Rialachán sin, chun dochair don tsimplíocht a bhfuil sé bearthaithe leis na rialacha sin a thabhairt isteach maidir le cur i bhfeidhm nascfhactóirí bunaithe ar staid oibiachtúil an oibrí lena mbaineann.
52
Déantar an léiriú ar dá réir nach bhféadfar mainneachtain 25 % de na critéir a chomhlíonadh maidir leis an am oibre agus/nó an luach saothair a réiteach trí chritéir eile a chur san áireamh a dheimhniú freisin leis na nótaí míniúcháin a sholáthraítear leis an Treoir Phraiticiúil, doiciméad nach bhfuil, de bharr a chineáil, feidhm dhlíthiúil cheangailteach aige. Mar sin féin, is uirlis úsáideach í an Treoir sin chun Rialachán Uimh. 883/2004 agus Rialachán Uimh. 987/2009 a léiriú. Dá bhrí sin, sa chuid sin den doiciméad a bhaineann leis an gcoincheap ‘cuid shubstaintiúil’ den ghníomhaíocht, luaitear nach mór na critéir maidir leis an am oibre agus/nó an luach saothair a chur san áireamh chun a fhíorú an mbaintear an tairseach 25 % dá dtagraítear in Airteagal 14(8) de Rialachán Uimh. 987/2009 amach sa Bhallstát cónaithe, rud a bheadh ina tháscaire, dá bhrí sin, go bhfuil cuid shubstaintiúil de ghníomhaíochtaí uile an oibrí lena mbaineann á saothrú sa Bhallstát sin. Cé go gcuirtear in iúl sa Treoir Phraiticiúil go bhféadfadh critéir eile a bheith i gceist freisin, gan iad a shainmhíniú, mar sin féin, is léir ó na samplaí sonracha uile a leagtar amach nach dtacaíonn saothrú gníomhaíochta fostaíochta sa Bhallstát cónaithe arb ionann é agus níos lú ná 25 % i ndáil le ham oibre agus/nó luach saothair leis an gconclúid go bhfuil reachtaíocht an Stáit sin infheidhme.
53
Dá bhrí sin, ní mór teacht ar an gconclúid nach mór Airteagal 14(8) de Rialachán Uimh. 987/2009 a léiriú sa chaoi, chun a mheas go saothraíonn duine cuid shubstaintiúil dá ghníomhaíocht fostaíochta sa Bhallstát cónaithe, nach mór an tairseach 25 % den am oibre agus/nó den luach saothair sa Bhallstát sin a bhaint amach, gan chritéir eile a chur san áireamh a d’fhéadfadh cúiteamh a dhéanamh as mainneachtain na gcritéar thuasluaite a chomhlíonadh.
54
Dá bhrí sin, i gcás amhail an cás atá i gceist sna príomhimeachtaí, ina bhfuil comhthuiscint ann gur shaothraigh an t‑oibrí 22 % dá ghníomhaíocht fostaíochta sa Bhallstát cónaithe, ar lú a méid ná an tairseach 25 % dá dtagraítear sa fhomhír dheireaneach d’Airteagal 14(8) de Rialachán Uimh. 987/2009, ní féidir riail na heasaontachta dlíthe in Airteagal 13(1)(a) de Rialachán Uimh. 883/2004 a chur i bhfeidhm maidir leis, agus mar thoradh air sin ní mór an reachtaíocht is infheidhme a chinneadh i gcomhréir le riail na heasaontachta dlíthe in Airteagal 13(1)(b) den Rialachán sin, lena bhforáiltear go mbeidh an t‑oibrí faoi réir reachtaíocht an Bhallstáit ina bhfuil oifig chláraithe nó áit ghnó an ghnóthais nó an fhostóra suite.
55
Leanann sé ón méid sin roimhe seo nár cheart critéir eile a chur san áireamh chun a chinneadh an saothraíonn an t‑oibrí lena mbaineann cuid shubstaintiúil dá ghníomhaíocht fostaíochta ina Stát cónaithe.
56
I bhfianaise an mhéid sin roimhe seo, is é an freagra ar an gcéad cheist agus ar an dara ceist nach mór Airteagal 14(8) de Rialachán Uimh. 987/2009 a léiriú sa chaoi, chun a mheas an ndéanann duine a shaothraíonn gníomhaíocht fostaíochta de ghnáth in dhá Bhallstát nó níos mó cuid shubstaintiúil den ghníomhaíocht sin sa Bhallstát cónaithe, is faoin institiúid inniúil atá sé a fhíorú, i gcomhthéacs measúnaithe fhoriomláin ar staid an duine sin, an bhfuil 25 % ar a laghad dá am oibre agus/nó dá luach saothair curtha i gcrích agus/nó faighte, faoi seach, sa Stát sin. Sa chomhthéacs sin, níor cheart aon imthosca ná critéir eile a chur san áireamh.
An tríú ceist
57
Lena tríú ceist, fiafraíonn an chúirt a rinne an tarchur, go bunúsach, cén tréimhse atá le cur san áireamh chun a mheas, i gcomhthéacs an mheasúnaithe fhoriomláin dá bhforáiltear in Airteagal 14(8) de Rialachán Uimh. 987/2009, an saothraíonn an t‑oibrí lena mbaineann cuid shubstaintiúil dá ghníomhaíocht fostaíochta sa Bhallstát cónaithe.
58
I ndáil leis sin, foráiltear le hAirteagal 14(10) de Rialachán Uimh. 987/2009 nach mór do na hinstitiúidí lena mbaineann an staid a thoimhdeofar a bheith ann sna 12 mhí féilire ina dhiaidh sin a chur san áireamh.
59
Cé nach sonraítear san fhoráil sin túsphointe na tréimhse 12 mhí atá le cur san áireamh, is léir ó fhoclaíocht na forála sin, mar sin féin, gurb é an 12 mhí ina dhiaidh sin, ós rud é nach dtagraítear in aon fhoráil den Rialachán sin do staid an oibrí lena mbaineann roimhe seo.
60
Ós rud é go bhfuil cur i bhfeidhm Airteagal 14(10) de Rialachán Uimh. 987/2009, in éineacht le hAirteagal 14(8) den Rialachán sin, forchoimeádta do chásanna ina saothraíonn oibrí gníomhaíocht in dhá Bhallstát nó níos mó, ní mór a mheas nach mór gurb é an túsphointe ná tús a chur leis an saothrú gníomhaíochta in dhá Bhallstát nó níos mó.
61
I bhfianaise an mhéid sin roimhe seo, is é an freagra ar an tríú ceist nach mór Airteagal 14(8) agus (10) de Rialachán Uimh. 987/2009 a léiriú sa chaoi nach mór a chur san áireamh, chun a mheas, i gcomhthéacs an mheasúnaithe fhoriomláin ar staid duine a shaothraíonn gníomhaíocht fostaíochta de ghnáth in dhá Bhallstát nó níos mó, an saothraíonn an duine sin cuid shubstaintiúil dá ghníomhaíocht sa Bhallstát cónaithe, a staid a thoimhdeofar a bheith ann sna 12 mhí féilire ina dhiaidh sin.
An ceathrú ceist
62
Lena ceathrú ceist, fiafraíonn an chúirt a rinne an tarchur, go bunúsach, cén discréid atá ag institiúid inniúil Ballstáit agus í ag cinneadh ar shaothraigh oibrí cuid shubstaintiúil dá ghníomhaíocht fostaíochta, de réir bhrí Airteagal 13(1) de Rialachán Uimh. 883/2004, sa Bhallstát cónaithe.
63
I bhfianaise an fhreagra arna thabhairt ar an gcéad cheist, ní gá freagra a thabhairt ar an gceathrú ceist.
Costais
64
Ós rud é, a mhéid a bhaineann sé leis na páirtithe sna príomhimeachtaí, go bhfuil na himeachtaí mar chéim sa chás os comhair na cúirte a rinne an tarchur, baineann ceist na gcostas leis an gcúirt sin. Níl na costais a tabhaíodh trí bharúlacha a chur faoi bhráid na Cúirte, seachas costais na bpáirtithe sin, inghnóthaithe.
Ar na forais sin, rialaíonn an Chúirt (an Séú Dlísheomra) mar seo a leanas:
1.
Maidir le hAirteagal 14(8) de Rialachán (CE) Uimh. 987/2009 ó Pharlaimint na hEorpa agus ón gComhairle an 16 Meán Fómhair 2009 lena leagtar síos an nós imeachta chun Rialachán Uimh. 883/2004 maidir le comhordú na gcóras slándála sóisialta a chur chun feidhme, arna leasú le Rialachán (AE) Uimh. 465/2012 ó Pharlaimint na hEorpa agus ón gComhairle an 22 Bealtaine 2012,
2.
ní mór léiriú a dhéanamh mar seo a leanas:
3.
chun a mheas an ndéanann duine a shaothraíonn gníomhaíocht fostaíochta de ghnáth in dhá Bhallstát nó níos mó cuid shubstaintiúil den ghníomhaíocht sin sa Bhallstát cónaithe, is faoin institiúid inniúil atá sé a fhíorú, i gcomhthéacs measúnaithe fhoriomláin ar staid an duine sin, an bhfuil 25 % ar a laghad dá am oibre agus/nó dá luach saothair curtha i gcrích agus/nó faighte, faoi seach, sa Stát sin. Sa chomhthéacs sin, níor cheart aon imthosca ná critéir eile a chur san áireamh.
4.
Maidir le hAirteagal 14(8) agus (10) de Rialachán Uimh. 987/2009, arna leasú le Rialachán Uimh. 465/2012,
5.
ní mór léiriú a dhéanamh mar seo a leanas:
6.
ní mór a chur san áireamh, chun a mheas, i gcomhthéacs an mheasúnaithe fhoriomláin ar staid duine a shaothraíonn gníomhaíocht fostaíochta de ghnáth in dhá Bhallstát nó níos mó, an saothraíonn an duine sin cuid shubstaintiúil dá ghníomhaíocht sa Bhallstát cónaithe, a staid a thoimhdeofar a bheith ann sna 12 mhí féilire ina dhiaidh sin.
Sínithe
(
*1
)	Teanga an cháis: an Ollainnis.
(
i
)	Is ainm bréige é ainm an cháis seo. Ní fhreagraíonn sé d’fhíorainm aon pháirtí sna himeachtaí.